送袁狀元別駕
作者：釋居簡
朝代：宋

paragraphs: 碧苕秋晶晶，君子尚此潔。
淵淵方寸地，上善固一轍。
白蘋對紅蓼，亦各振清冽。
况復芬陁利，穆若謝炎熱。
譬彼寒水玉，溫其出冰雪。
其中富涵蓄，其響亦疎越。
有德必有用，無瑕更無缺。
允屬清廟器，合在東序設。
君家聖賢學，擬續鄒魯絕。
正音久不作，倩君木爲舌。
風月小鴻溝，矧乃龍首傑。
偉茲真富貴，弗與顔原別。
輝輝近芳日，朣朣袖華月。
餘光散遐隠，四海俟昭晰。
遺直在山林，放言敢辭拙。